Kes minevikku ei mäleta, see elab tulevikuta - siin pole tegemist vanasõna, vaid Juhan Liivi mõtteteraga. Aga jah, küllap pidas Liiv silmas eeskätt vigadest õppimist. Kui iga järgmine põlvkond unustab eelmiste omandatud õppetunnid ning üha kordab eelkäijate eksimusi, ei siis ole sel rahval helget tulevikku (arengut) loota. Teisest küljest väärivad  mäletamist ka mineviku suurkujud ja kuulsusrikkad saavutused, mis võivad rahvast rasketel hetkedel innustada ja kokku liita mitmeid põlvi hiljemgi. Võtkem või meie Vabadussõda ja Laulev revolutsioon. Sellised vägevad mineviku-lood on otsekui kivid riigi ja rahvuse alusmüüris.    Kes vana asja meelde tuletab, sel silm peast välja - see vanasõna on kahtlemata sihitud kiuslike tüüpide vastu, kes tavatsevad sõbrale/sugulasele ärapanemiseks üha "välja kaevata" igivanu ja ammu aktuaalsuse kaotanud  asjaolusid. Olgu selleks siis kunagine riid, kellegiga juhtunud piinlik lugu, millalgi osutatud teene vms. Tunnen minagi lähedalt inimesi, kes iga suvalise nägeluse käigus suudavad "põrmustavate argumentidena" mängu tuua 15 või 30 a tagasi toimunud täiesti asjassepuutumatuid sündmusi. Vanasõna kehtib ka oma süüd tunnistanud ja ennast parandanud omaaegsete pättide, narkarite, liiderdajate jt eksinute kohta, kellele ei tule kuidagi kasuks, kui nende häbiväärset minevikku neile üha meelde tuletatakse. Vanasõna  põhi-idee on seega: mis olnud, see olnud, mingem nüüd eluga edasi!    Kui pime juhib pimedat, kukuvad mõlemad auku - seda ütlemist peavad erinevad veebiallikad kas Hollandi või India vanasõnaks. Ent tegelikult pärineb see, üllatus-üllatus, Piiblist, Jeesuse manitsuskõnest silmakirjalike variseride vastu. Antud võrdum sobib rusikana silmaauku kõikvõimalikel tasanditel toimetavate ebapädevate juhtide ja õpetajate taunimiseks. Aga lausung käib ka laiemalt kõiksuguste isehakanud nõuandjate ja abipakkujate pihta, kellel puudub aitamiseks tarvilik pädevus või võimekus.    Kui püüda veel leida kolme ütlemise ühisosa, siis, nagu ma juba märkisin, on kaks esimest pealtnäha teineteise antiteesid, ent hõlmavad tegelikult erinevaid kehtivuspiirkondi. Kolmas aga haakub ülejäänutega vaid kaude ja nõrgalt, saades ehk pisut tuge esimeselt, mis puutub "pimedate juhtija" tarvidust muude tarvilike tarkuste kõrval meeles  pidada ka minevikusündmusi.